Adrian Şut este aproape de transferul carierei, după ce a câştigat titlul cu FCSB. Mijlocaşul defensiv în vârstă de 25 de ani ar putea pleca în această vară de la campioana României. Îşi poate îndeplini visul şi să joace împotriva lui Real Madrid şi a Barcelonei.
O echipă de tradiţie din Spania a pus ochii pe jucătorul care poate face parte din lotul lui Edi Iordănescu pentru EURO 2024. Cu o cotă de piaţă de 2.3 milioane de euro, Şut este tot mai aproape de a da lovitura.
Adrian Şut, aproape de transferul carierei după ce a câştigat titlul cu FCSB
Potrivit prosport.ro, Real Oviedo este echipa care insistă pentru transferul lui Adrian Şut. Reprezentanţi ai clubului care are o istorie de 98 de ani au fost la Bucureşti pentru a-l monitoriza pe mijlocaşul FCSB-ului.
Gigi Becali este dispus să se despartă de Adrian Şut, dar cere 3 milioane de euro pentru a-l ceda definitiv. Spaniolii aşteaptă să vadă dacă vor obţine promovarea în La Liga. În prezent, Oviedo este pe locul 8 în liga secundă, dar îi despart numai 3 puncte de ocupantele locurilor care duc la barajul de promovare.
La Real Oviedo a jucat Marius Lăcătuş, între 1991 şi 1993. Adrian Şut a fost jucător de bază în acest sezon la FCSB, echipă pentru care a înscrie 3 goluri şi a oferit o pasă decisivă în cele 40 de meciuri din toate competiţiile.
De transferul lui Şut s-ar fi mai interesat, în ultima perioadă, Athletic Bilbao, FC Porto, dar şi echipe din MLS.
Adrian Şut îl aşteaptă pe Gigi Becali la petrecerea de titlu a FCSB-ului
Adrian Şut îl aşteaptă pe Gigi Becali la petrecerea de titlu a FCSB-ului, care se va desfăşura după duelul cu CFR Cluj. Mijlocaşul a transmis un mesaj clar şi despre şansele sale de a fi convocat la EURO 2024, după ce a devenit campion alături de roş-albaştri.
„Ne bucurăm că am reuşit să terminăm cât mai repede acest campionat, să fim campioni, asta e cel mai important.
Toată lumea îşi doreşte, de când se apucă de fotbal, să câştige un titlu. Ne bucurăm că am reuşit să-l câştigăm, majoritatea dintre suntem la primul titlu, mai sunt colegi care au experienţa aceasta trăită, dar noi suntem foarte fericţi că am reuşit să-l câştig. Dăm drumul la treabă din nou acum!
Le mulţumim tuturor celor care au fost alături de noi până în acest moment, suntem foarte fericţi pentru ei. Avem câte o dorinţă fiecare, se vor rezolva toate. (N.r. Îl aşteptaţi şi pe Gigi Becali la petrecerea de titlu) Dacă dânsul consideră că vrea să fie alături de noi, îl aşteptăm cu mare drag, ne-am bucura să fie alături de noi.
Sper să fiu sănătos, să joc meci de meci, şi dacă Mister consideră că trebuie să fiu convocat, cu siguranţă o să fiu cel mai fericit”, a declarat Adrian Şut.